KOMISIJOS REGLAMENTAS (EB) Nr. 753/2008
2008 m. liepos 31 d.
Komisijos reglamento (EB) Nr. 1299/2007 dėl apynių augintojų grupių pripažinimo pakeitimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007 (1), nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas), ypač į jo 127 straipsnį kartu su 4 straipsniu,
kadangi:
(1)
Pagal Reglamento (EB) Nr. 1234/2007 (Bendras bendro žemės ūkio rinkų organizavimo reglamentas) 201 straipsnio 1 dalies c punktą 2005 m. lapkričio 23 d. Tarybos reglamentas (EB) Nr. 1952/2006 dėl bendro apynių rinkos organizavimo (2) panaikinamas 2008 m. liepos 1 d.
(2)
Tam tikros nuostatos dėl gamintojų grupių, išdėstytos Reglamente (EB) Nr. 1952/2005 dėl bendro apynių rinkos organizavimo, nebuvo įtrauktos į Bendrą bendro žemės ūkio rinkų organizavimo reglamentą. Norint, kad apynių sektorius ir toliau tinkamai veiktų, reikia šias nuostatas įtraukti į 2007 m. lapkričio 6 d. Komisijos reglamentą (EB) Nr. 1299/2007 dėl apynių augintojų grupių pripažinimo (3).
(3)
Bendro žemės ūkio rinkų organizavimo reglamento 122 straipsnyje išdėstytos valstybių narių bendros augintojų organizacijų pripažinimo sąlygos. Tas sąlygas reikia tiksliau apibrėžti apynių sektoriui. Siekiant nuoseklumo šiam sektoriui reikia ir toliau vartoti terminą „augintojų grupės“.
(4)
Siekiant išvengti bet kokios augintojų diskriminacijos ir užtikrinti taikomų veiksmų vienodumą bei veiksmingumą, visai Bendrijai turėtų būti nustatytos sąlygos, kurias grupės turi atitikti tam, kad valstybės narės jas pripažintų. Siekiant veiksmingai centralizuoti pasiūlą, pirmiausia reikia, kad grupės būtų ekonominį gyvybiškumą užtikrinančio dydžio ir kad grupė arba augintojai tiesiogiai prekiautų visa į rinką pateikta produkcija vadovaudamasi bendrosiomis taisyklėmis.
(5)
Todėl Reglamentą (EB) Nr. 1299/2007 reikėtų atitinkamai iš dalies pakeisti.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1299/20007 iš dalies pakeičiamas taip:
1)
1 straipsnis keičiamas taip:
„1 straipsnis
1. Remiantis Tarybos reglamentu (EB) Nr. 1234/2007 (4) valstybė narė, kurios teritorijoje augintojų grupė turi savo registruotą buveinę, yra kompetentinga pripažinti augintojų grupes (toliau - augintojų grupės).
2. Valstybės narės pripažįsta augintojų grupes, kurios šio pripažinimo paprašo ir kurios atitinka šias bendrąsias sąlygas:
a)
jos yra juridiniai asmenys arba pagal nacionalinę teisę laikomos pakankamai veiksniomis turėti teises bei pareigas;
b)
jos taiko bendras auginimo ir pirmojo pardavimo etapo taisykles, taip kaip nustatyta antroje pastraipoje;
c)
jų įstatuose augintojai, kurie yra grupių nariai, įpareigojami:
i)
laikytis bendrų gamybos taisyklių ir sprendimų dėl augintinų veislių;
ii)
pateikti į rinką visą savo produkciją tarpininkaujant grupei;
d)
jos įrodo vykdančios pakankamą ekonomiškai gyvybingą veiklą;
e)
jos savo veiklos srityje jokiais būdais nediskriminuoja Bendrijos augintojų arba grupių, ypač dėl jų nacionalinės priklausomybės ar įsikūrimo vietos;
f)
jos be diskriminacijos užtikrina, kad kiekvienas augintojas, įsipareigojęs laikytis įstatų, turėtų teisę įstoti į grupę;
g)
jos įtraukia į savo įstatus nuostatas, garantuojančias, kad grupės nariai, pageidaujantys atsisakyti narystės, gali tai padaryti tik po trejų metų narystės ir su sąlyga, kad bent prieš vienerius metus iki išstojimo praneša apie tai grupei, nepažeisdami nacionalinių įstatymų ir kitų teisės aktų, kurių tikslas - konkrečiais atvejais apsaugoti grupę arba jos kreditorius nuo finansinių pasekmių, kurios galėtų atsirasti nariui išstojus, arba sutrukdyti nariui išstoti nepasibaigus finansiniams metams;
h)
jų įstatuose numatytas įsipareigojimas turėti atskiras sąskaitas veiklos rūšims, dėl kurių jos buvo pripažintos;
i)
jos neturi dominuojančios padėties Bendrijoje.
„Pirmasis prekybos etapas“ reiškia paties augintojo arba, augintojų grupės atveju, jo narių apynių pardavimą didmeninei prekybai arba juos naudojančiai pramonei.
3. 2 dalies c punkte numatytas įpareigojimas netaikomas produktams, dėl kurių augintojai sudarė pardavimo sutartis iki savo įstojimo į augintojų grupes, su sąlyga, kad minėtoms augintojų grupėms apie jas buvo pranešta ir šios joms pritarė.
4. Nukrypstant nuo 2 dalies c punkto ii papunkčio, jeigu augintojų grupė tai leidžia ir jos nustatytomis sąlygomis, augintojų grupės nariai gali:
a)
2 dalies c punkto ii papunktyje nurodytą įpareigojimą prekiauti visa savo produkcija tarpininkaujant augintojų grupei pakeisti prekyba, grindžiama įstatuose nurodytomis bendromis taisyklėmis, kurios užtikrina, kad augintojų grupė turi teisę kontroliuoti pardavimo kainas, jas patvirtindama; tuo atveju, kai kainos nepatvirtinamos, grupė perperka atitinkamus apynius už didesnę kainą;
b)
prekiauti tarpininkaujant kitai augintojų grupei, kurią pasirinko pati grupė, produktais, kurie dėl savo savybių nėra pastarosios grupės komercinės veiklos objektas.
5. 2 dalies b punkto ir c punkto i papunktyje minėtosios bendrosios taisyklės išdėstomos raštu. Šios taisyklės, be kita ko, apima:
a)
auginimo srityje:
i)
nuostatas dėl vienos ar kelių tiksliai nurodytų veislių naudojimo atnaujinant plantacijas arba veisiant naujas;
ii)
nuostatas dėl tam tikrų auginimo ir augalų apsaugos būdų laikymosi;
iii)
nuostatas dėl derliaus nuėmimo, džiovinimo ir, jei reikia, paruošimo pardavimui;
b)
prekybos, ypač tiekimo koncentravimo ir sąlygų srityje:
i)
bendrąsias nuostatas, reglamentuojančias pardavimą, kai parduoda grupė;
ii)
nuostatas, susijusias su kiekiais, kuriuos leidžiama augintojams parduoti patiems, ir tokį pardavimą reglamentuojančias taisykles.
2)
2 straipsnio 2 dalis pakeičiama taip:
„2. Pagal Reglamento (EB) Nr. 1234/2007 195 straipsnio 2 dalyje nurodytą tvarką, valstybės narės prašymu gali būti leidžiama pripažinti grupę, kurios registruoti plotai sudaro mažiau kaip 60 hektarų, jei tie plotai yra pripažintame auginimo regione, užimančiame mažiau kaip 100 hektarų.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2008 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 31 d.